གཞན་ཡང་།འཇིགས་བྱེད་ཀྱི་སྤྱི་ཡོངས་ཀྱི་གནས་ཚུལ་ཁ་སང་ཞུས་ཟིན་པ་རེད།གཤིན་རྗེ་གཤེད་ཅེས་པའི་གཤིན་རྗེ་ལ་ཕྱི་ཡི་གཤིན་རྗེ་དང་ནང་གི་གཤིན་རྗེ།གསང་བའི་གཤིན་རྗེ་གསུམ་འཇོག་གི་ཡོད་པ་བཞིན།གཤིན་རྗེ་གཤེད་དེ་ལའང་དེ་ལྟར་གསུམ་ཡོད།འཇིགས་བྱེད་གཤིན་རྗེ་གཤེད་ལ་ཕྱག་འཚལ་བསྟོད།།ཅེས་ཕྱི་ནང་གསང་གསུམ་འཇོག་གི་ཡོད་པ་རེད།མདོ་དོན་སྙིང་པོ་ཁ་སང་ཞུས་པ་ལྟར་ཤེས་རབ་ཀྱི་ལྷ་ཐུན་མོང་མ་ཡིན་པ་ཞིག་རེད།དེར་བརྟེན།རྗེ་རིན་པོ་ཆེའི་སྒྲུབ་ཐབས་བདུད་ལས་རྣམ་རྒྱལ་གྱི་མགོར་དེར།སྐལ་ལྡན་ཐར་ལམ་སྒྲུབ་ལ་གཙོ་བོའི་གེགས།།སེམས་བྱུང་རྨོངས་པ་ལས་འཇོམས་གཤིན་རྗེ་སྟེ།།རྨོངས་འཇོམས་ཤེས་རབ་སྩོལ་ལ་འཇམ་དབྱངས་མཆོག།འཆི་བདག་འཇོམས་པའི་ཕུལ་བྱུང་འཇིགས་བྱེད་དོ།།ཞེས་སྐལ་བ་དང་ལྡན་པའི་གདུལ་བྱ་ཐར་ལམ་སྒྲུབ་པ་ལ་བསླབ་པ་གསུམ་གྱི་ཉམས་ལེན་འགྲོ་དགོས་ཀྱི་ཡོད་པ་དང་།ལྷག་པར་དུ་སྟོང་ཉིད་ཀྱི་ལྟ་བ་བསྒོམ་དགོས་ཀྱི་ཡོད་པ་རེད།དེར་བརྟེན།ཆོས་རབ་ཏུ་རྣམ་འབྱེད་ལ་བསམ་བློ་ཡག་པོ་གཏོང་ཐུབ་མཁན་གྱི་ལུས་རྟེན་འདི་ཐར་ལམ་སྒྲུབ་པའི་རྟེན་མཆོག་ཏུ་གྱུར་པ་ཆགས་ཡོད།འཛམ་བུའི་གླིང་གི་མི་མངལ་སྐྱེས་ཁམས་དྲུག་ལྡན་ཞེས་པ་ནི་གསང་སྔགས་རྡོ་རྗེ་ཐེག་པའི་ལམ་ཉམས་ལེན་བྱེད་མཁན་གྱི་རྟེན་མཆོག་ཏུ་གྱུར་པ་རེད།འཆི་བདག་གཤིན་རྗེ་ཞེས།གང་ལྟར་གཤིིན་རྗེའི་ཐ་སྙད་ལ་འཆི་བདག་ཅེས་པ་ཞིག་གསུངས་འདུག།རྒྱ་གར་གྱི་མའེ་སོར་ལ་སྔར་སྐུ་དེ་འདྲ་ཞིག་ཡོད་པ་རེད།གཤིན་རྗེའི་སྐུ་ཞིག་ཡོད་པ་རེད།སྐབས་དེ་དང་དེའི་རྒྱ་གར་གྱི་ལོ་རྒྱུས་ཤིག་ཀྱང་ཡོད་པ་ལྟ་བུ་འདུག